
MBI HEQJEN E LICENCËS NR. 123, SERIA PV11K, SHOQËRISË “HEC DUNICË” SHPK PËR PRODHIMIN TË ENERGJISË ELEKTRIKE NGA HEC-et “TREBINJË”, “POTGOZHAN”, “KALIVAÇ”, “DUNICË 1”, “DUNICË 2”, MIRATUAR ME VENDIMIN E BORDIT TË KOMISIONERËVE TË ERE-s NR. 27, DATË 10.3.2011 
	
Në mbështetje të neneve 16 dhe 42, germat “ç”, “d” dhe “dh”, të ligjit nr. 43/2015, “Për sektorin e energjisë të elektrike”; nenit 18, të rregullores “Për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike, të miratuar me vendimin e Bordit të ERE-s nr. 109, datë 29.6.2016; nenit 5, germat “ç”, “d” dhe “dh” dhe nenit 9 të rregullores “Për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 54, datë 18.4.2017; pikës 6.1, germat “d” dhe “dh” të kushteve të “Licencës së prodhimit të energjisë elektrike”, miratuar me vendimin e Bordit të ERE-s nr. 97, datë 17.6.2016, si dhe nenit 9, pika 9.3 të rregullores “Për miratimin dhe përcaktimin e pagesave rregullatore”, miratuar me vendimin e Bordit të ERE-s nr. 190, datë 23.11.2017; Bordi i ERE-s, në mbledhjen e tij të datës 26.3.2018, pasi shqyrtoi, relacionin e përgatitur nga Drejtoria e Licencimit dhe Monitorimit të Tregut, mbi heqjen e licencës nr. 123, seria T11P, shoqërisë “HEC Dunicë”, për prodhimit të energjisë elektrike nga HEC-et “Trebinjë”, “Potgozhan”, “Kalivaç”, “Dunicë 1” dhe “Dunicë 2”, miratuar me vendimin e Bordit të Komisionerëve të ERE-s nr. 28, datë 10.3.2011,
konstatoi se: 
- Shoqëria tregtare “HEC Dunicë” sh.p.k., ka paraqitur në ERE kërkesën me nr. 8 prot., datë 19.1.2018, protokolluar me tonën nr. 104, datë 23.1.2018), për heqjen licencës së prodhimit të energjisë elektrike, si dhe heqjen e pagesës së rregullimit për vitin 2017. 
- Bordi i ERE-s, me vendimin nr. 36, datë 9.2.2016, ka filluar procedurën për heqjen e licencës së prodhimit të energjisë elektrike shoqërisë “HEC Dunicë” sh.p.k., me nr. 123, seria PV11K, miratuar me vendimin e Bordit të Komisionerëve të ERE-s nr. 27, datë 10.3.2011, për prodhimin e energjisë elektrike nga HEC-et “Trebinjë”, “Potgozhan”, “Kalivaç”, “Dunicë 1” dhe “Dunicë 2”. 
- Në vijim të këtij vendimi, ERE me shkresën nr. 104/3 prot., datë 23.2.2018, ka njoftuar subjektin “HEC Dunicë” sh.p.k. dhe Ministrinë e Infrastrukturës dhe Energjisë, për vendimmarrjen e Bordit dhe pas përfundimit të afatit ligjor të pritjes së komenteve nga palët, nuk ka pasur asnjë reagim.
- Ministria e Infrastrukturës dhe Energjisë me shkresën me nr. 46/49 prot., datë 26.4.2017, drejtuar shoqërisë “HEC Dunicë” sh.p.k. dhe për dijeni Agjencisë Kombëtare të Bimëve Natyrore dhe Qendrës Kombëtare të Biznesit, ka njoftuar për zgjidhjen e kontratës së konçensionit me nr. 2059 rep., dhe nr. 248/1 kol, datë 16.6.2009 për ndërtimin e hidrocentraleve në pellgun e lumit Dunicë, Pogradec. Kjo kontratë është lidhur midis bashkimit të përkohshëm të shoqërive “Vortek” sh.p.k. dhe “By Best Duty Free” sh.p.k. dhe autoritetit shtetëror ish-Ministria e Ekonomisë, Tregtisë dhe Energjetikës. 
- Subjekti referuar komunikimit në vijim me Ministrinë e Infrastrukturës dhe Energjisë me nr. 46/49 prot., datë 26.4.2017 dhe shkresën me nr. 46/51 prot., datë 14.6.2017, rezulton se është në kushtet e paaftësisë për të vazhduar aktivitetin e tregtimit dhe të prodhimit të energjisë elektrike dhe për rrjedhojë kërkon heqjen e licencës.
- Bordi i ERE-s, me vendimin nr. 208, datë 18.12.2017, ka përcaktuar pagesat e rregullimit për vitin 2017. Bashkëlidhur listës për subjektet e licencuara në aktivitetin e prodhimit të energjisë elektrike, rezulton edhe subjekti “HEC Dunicë” me nr. 38 rendor, dhe për vitin 2017 i përkon pagesa rregullatore, në shumën 40.000 lekë.
- Referuar rrethanave të sipërcituara, subjekti “HEC Dunicë” rezulton në kushtet e paaftësisë për të vazhduar aktivitetin e realizimit të projektit të miratuar sipas kontratës së koncesionit, duke kërkuar heqjen e licencës dhe e pagesës së rregullimit për vitin 2017, bazuar kjo në pikën 1, germa “ç”, të nenit 42, të ligjit nr. 43/2015 “Për sektorin e energjisë elektrike”, si dhe në nenin 9, pika 9.3 të rregullores “Për miratimin dhe përcaktimin e pagesave rregullatore”, miratuar me vendimin e Bordit të ERE-s me nr. 190, datë 23.11.2017. 
Për gjithë sa më sipër, cituar Bordi i ERE-s
 
VENDOSI:

1. T’i heqë licencën nr. 123, seria PV11K, shoqërisë “HEC Dunicë” sh.p.k., për prodhimin të energjisë elektrike nga HEC-et “Trebinjë”, “Potgozhan”, “Kalivaç”, “Dunicë 1” dhe “Dunicë 2”, miratuar me vendimin e Bordit të Komisionerëve të ERE-s nr. 27, datë 10.3.2011.
2. Miratimin e kërkesës së shoqërisë “HEC Dunicë” sh.p.k., për heqjen e pagesës së rregullimit për vitin 2017, në shumën 40 000 lekë, për aktivitetin e prodhimit të energjisë elektrike.
3. Drejtoria e Licencimit dhe e Monitorimit të tregut, të njoftojë shoqërinë “HEC Dunicë” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.

